Man vas oor groot hoeveelheid dieselArgieffoto: SAPD Die polisie in die Noord-Kaap het Donderdag ’n man by sy huis naby Mothibistad, noordoos van Kuruman, in hegtenis geneem oor 1 425 liter diesel wat op die perseel gevind en vermoedelik gesteel is. Kapt. Olebogeng Tawana, woordvoerder van die polisie, het gesê die polisie het inligting ontvang waarna hulle ondersoek op die man se erf in Mapoteng gaan instel het. Kanne vol diesel is in ’n stoorkamer op die erf gevind terwyl nog kanne agter op ’n bakkie gelaai was. Die polisie het ook tydens die klopjag op die voertuig beslag gelê wat as bewys in die saak teen die man sal dien. Volgens Tawana probeer die polisie in dié stadium vasstel waar die man soveel diesel in die hande kon kry. Die man sal na verwagting binnekort in die Mothibistad-landdroshof verskyn. Genl.maj. Johan Bean, bevelvoerder van die John Taolo Gaetsewe-polisiegroepering, het gesê die inhegtenisneming moet as waarskuwing aan diegene dien wat brandstof van hul werkgewers of maatskappye waarvoor hulle werk probeer steel.